Moenie Afrikaans in die voet skiet | Netwerk24
Deur Frans Calitz, Lambertsbaai 05 Augustus 2017 07:00
Leopold Scholtz se skrywes ontlok gewoonlik óf kritiek óf lof. As geskiedkundige het hy byna geen gelyke nie en hy is by uitstek kampvegter vir Afrikaans.
Sy besorgdheid oor Afrikaans op Stellenbosch is vars in die geheue. Sy vrese is bewaarheid: Afrikaans verloor stelselmatig sy hoër akademiese funksie.
Lynreg teenoor Scholtz se stellings gryp akademici na strooihalms. Politieke wetenskaplikes en filosowe wat as linguiste ontpop het, dra met 'n retoriese gebrabbel by tot die ongelukkige status quo. Dis 'n klap in die gesig van elke Afrikaanse leerling.
Scholtz het dit teen prof. Jonathan Jansen en ander wat nie sterk genoeg vir Afrikaans opkom nie.
Maar Jansen sê (27.07) sy sienings is gegrond op 'n realistiese ontleding. Goed en wel, maar daar is honderde ander wat die saak realisties ontleed. Wie is reg en wie is verkeerd?
Afrikaans is onder druk. Realistiese ontledings wat politiek en sentimente bysleep, help nie die taal nie. Swaargewigte moet hulle liefs daarvan weerhou om Afrikaans met welluidende retoriek in die voet te skiet.